b'\n_START_ARTICLE_\nFamilia Supponizilor\n_START_PARAGRAPH_\nSupponizii au fost o familie de nobili franci, av\xc3\xa2nd o anumit\xc4\x83 proeminen\xc8\x9b\xc4\x83 \xc3\xaen regnum Italicum carolingian din secolul al IX-lea. Ei descindeau din Suppo I de Spoleto, care a ap\xc4\x83rut consemnat pentru prima dat\xc4\x83 \xc3\xaen 817, ca fiind un puternic aliat al \xc3\xaemp\xc4\x83ratului Ludovic Piosul. Suppo I \xc8\x99i urma\xc8\x99ii s\xc4\x83i au condus din timp \xc3\xaen timp Ducatul de Spoleto, de obicei \xc3\xaen opozi\xc8\x9bie cu neamul Guide\xc8\x99tilor, o alt\xc4\x83 puternic\xc4\x83 familie franc\xc4\x83 din Italia central\xc4\x83.\n_START_SECTION_\nIstoria\n_START_PARAGRAPH_\nFamilia Supponizilor \xc8\x99i-a consolidat st\xc4\x83p\xc3\xa2nirile din nordul Italiei \xc3\xaen perioada anilor 820-840, adesea control\xc3\xa2nd comitatele de Brescia (ereditar), Parma, Cremona, \xc8\x99i Piacenza, printre altele. Puterea lor s-a extins \xc8\x99i nu avea un nivel ridicat de centralizare. Astfel, ei \xc3\xaemp\xc4\x83r\xc8\x9beau puterea cu episcopii ora\xc8\x99elor respective \xc8\x99i erau constant fideli ai \xc3\xaemp\xc4\x83ra\xc8\x9bilor carolingieni, pentru a asigura lini\xc8\x99tea \xc8\x99i stabilitatea at\xc3\xa2t de necesare administr\xc4\x83rii vastelor \xc8\x99i discontinuelor lor domenii de pe valea Padului. Aceast\xc4\x83 loialitate, la r\xc3\xa2ndul ei, le-a adus mult\xc4\x83 putere, \xc3\xaen special \xc3\xaen inima regiunii Emilia-Romagna. O membr\xc4\x83 a familiei Supponizilor, Engelberga, a devenit chiar \xc3\xaemp\xc4\x83r\xc4\x83teas\xc4\x83, prin c\xc4\x83s\xc4\x83toria eu cu \xc3\xaemp\xc4\x83ratul Ludovic al II-lea. Datorit\xc4\x83 influen\xc8\x9bei Engelberg\xc4\x83i, Suponizii au devenit cea mai puternic\xc4\x83 familie din Italia \xc3\xaen deceniile de domnie ale lui Ludovic \xc8\x99i una dintre pu\xc8\x9binele care de\xc8\x9bineau pozi\xc8\x9bii \xc3\xaenalte la curte._NEWLINE_Dup\xc4\x83 moartea lui Ludovic al II-lea, Supponizii au sprijinit pe rudele acestuia, ducii de Friuli, \xc8\x99i pe pretenden\xc8\x9bii germani la coroana Italiei, \xc3\xaempotriva ducilor de Spoleto din familia Guideschilor \xc8\x99i a francilor occidentali. Influen\xc8\x9ba lor a dec\xc4\x83zut rapid dup\xc4\x83 ce s-au opus lui Berengar I (duce de Friuli, devenit rege al Italiei) \xc3\xaen 913 \xc8\x99i s-au al\xc4\x83turat fac\xc8\x9biunii din jurul lui Rudolf al II-lea al Burgundiei \xc3\xaen 922. De la jum\xc4\x83tatea secolului al X-lea nu se mai cunoa\xc8\x99te nimic despre familia Supponizilor.'